 NA MWANDISHI WETU ALIYEKUWA Waziri wa Ulinzi Eugene Wamalwa amesema serikali ya Kenya Kwanza haijali maslahi ya wananchi kwa sababu inaendelea kutoza ushuru wa juu na kufanya gharama ya maisha kuwa ya juu zaidi. Kwenye hotuba yake katika uwanja wa Kamukunhu, Bw Wamalwa amemwambia kiongozi wa Azimio La Umoja-Raila Odinga kwamba raia wamechoshwa na wanamsubiri atoe mwelekeo. “Mheshimiwa Raila Odinga, wananchi wamesema wanataka maandamano kwa sababu hawaoni faida ya mazungumzo ya maridhiano,” amesema Bw Wamalwa ambaye ameorodhesha maswala kadhaa. Amesema Azimio wanajiondoa kwa mazungumzo ya maridhiano na wawakilishi wa Kenya Kwanza. Bw Wamalwa amesema wananchi wanaanza mchakato wa kutoitambua serikali na viongozi waliopitisha Mswada wa Fedha, 2023. Amesema kuna haja ya kukusanya sahihi kushinikiza utawala bora. Vile vile kiongozi huyo amesema ni muhimu raia kususia kulipa ushuru. Ametambua mchango wa makundi ya kijamii katika kupigania haki za raia. Aidha, amemlaumu Rais Ruto kwa kumtetea waziri katika serikali yake aliyetumia lugha chafu kushambulia shirika la habari nchini. “Kiongozi akitetea hujuma dhidi ya vyombo vya habari anaashiria wazi kwamba anatetea udikteta,” amesema Bw Wamalwa. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  